I kampen om at få fat i lærlinge forsøger nordjyske Hosta Industries sig nu med en ny strategi. Virksomheden, der  til dagligt beskæftiger sig med at lave diverse stålemner, begynder allerede rekrutteringen i den lokale folkeskoles yngste årgange. - Vi har gjort det, at vi har adopteret en folkeskole-klasse, der kommer jævnligt på besøg. På nuværende tidspunkt er det en 4. klasse. Men da vi begyndte, gik de i 1. klasse, forklarer Hosta Industries direktør Christian Mosevang og fortsætter: -  Vi har yderligere et godt samarbejde med Brønderslev kommune, samtidig med at vi sørger for at vedligeholde vores netværk til Tech Colleges UU-vejledere, afslutter han. Ambitioner om mange lærlinge Grunden til virksomhedens nye koncept skyldes flere ting. Men håbet om at se klassens elever igen i fremtiden, er den primære årsag. - Vi vil gerne have fat i de unge tidligt, fordi vi prøver at gøre op med alle de fordomme, der er omkring det at arbejde indenfor industrien, fortæller Christian Mosevang, der har store ambitioner om at integrere mange lærlinge i sin virksomhed. -  Vi har en ambition om, at mellem otte og 10 procent af vores samlede arbejdsstyrke skal være lærlinge, da vi mener, at det er vigtigt, at vi fastholder den faglærte arbejdsstyrke, pointerer direktøren. Men selvom den nordjyske virksomhed drømmer om mange lærlinge, så kan det vise sig at blive et problem i fremtiden. Mangel på lærlinge Optaget på anden del af grundforløbet er nemlig faldet med 20 procent på de tekniske skoler landet over indenfor blot ét enkelt år. Det har fået erhvervsskolerne til at melde ud, at det er en stor udfordring at få dækket pladserne. Netop den udfordring kan også komme til at få konsekvenser for Hosta Industries i fremtiden. - Generelt går det relativt godt med at rekruttere lærlinge, men kigger vi længere ud i fremtiden, så er der ingen tvivl om, at det bliver svært at tiltrække nok arbejdskraft, understreger Christian Mosevang, og fortsætter. - Der er nødt til at komme mere fokus på erhvervsuddannelserne, samtidig med at der er nødt til at komme flere midler til at gøre erhvervsuddannelserne mere attraktive, understreger han. Dog kan virksomhedens nye koncept måske være én af vejene til at sikre sig lærlinge i fremtiden. - Vi håber selvfølgelig på at kunne rekruttere nogle af vores elever fra den her 4. klasse. Jeg har i hvert i fald spottet flere, som kunne være potentielle lærlinge i virksomheden, fortæller Christian Mosevang, der arrangerer meget forskellige aktiviteter for eleverne ved besøgsdag. - Indtil videre har vi haft noget omkring kommunikation, og hvordan man taler til hinanden i industrien. Når de kommer og besøger os igen, så er det historie, der er på skemaet, forklarer direktøren.
Hosta Industries i Hjallerup har god succes med sin rekruttering af nye lærlinge i den lokale folkeskole.